Mikkel Bjørn (DF), 2025-04-02:
Det er jo næsten rørende at høre Socialdemokratiet forsøge at sælge sig selv som bannerfører for den konsekvente og stramme udlændingepolitik, som om alle andre har levet under en sten de sidste 40 år, og som om danskerne har glemt historien.
Socialdemokratiet har historisk set
været forgængere for lemplighed og eftergivenhed, de har brugt store ord i skåltaler om stramninger, men i praksis har deres handlinger jo fremmet parallelsamfund, ghettoer og værdimæssig opløsning.
Det er jo sandheden om Socialdemokratiets udlændingepolitik.
Socialdemokratiet snakker om en stram udlændingepolitik, men giver millioner til korrupte regimer i Mellemøsten og Afrika, samtidig med at vi herhjemme mangler sygeplejersker og hjemmehjælpere.
Socialdemokratiet stemmer for at give statsborgerskaber til islamister, Socialdemokratiet taler om tryghed, men stemmer for, at kriminelle udlændinge kan blive i Danmark, fordi de ikke tør stille krav til deres venner i EU og FN.
Det er jo sandheden om Socialdemokratiets udlændingepolitik, og det er jo ikke nok at love handling og spille ud med store udlændingepolitiske udspil i valgkampe, hvor man vil lukke døren for ikkevestlig indvandring og stoppe med at give ulandsbistand til lande, som ikke tager imod deres egne borgere osv., hvis det ikke er den politik, som man fører på den anden side af et valg.
Socialdemokratiets stramme kurs bliver jo en eller anden form for illusion, og jeg er med på, at den er strammere, end den var tilbage i 00'erne, men at den er stram, er godt nok en sandhed med modifikationer.
Man kan ikke både tale om danske værdier og samtidig give statsborgerskab til mennesker, der vil forbyde homoseksualitet og ytringsfrihed.
Det kan man bare ikke.
Så jeg køber sådan set hr. Frederik Vads præmis om, at de borgerlige partier foruden Dansk Folkeparti også fører en lempelig udlændingepolitik, men det gælder helt bredt i Folketinget, og det er kun Dansk Folkeparti, der kæmper stramningerne igennem, skridt for skridt, ved at italesætte nødvendigheden af, at vi kommer ind på en mere fornuftig kurs.
Sådan har det været, lige siden vi blev stiftet i 1995, og inden da var det folk, der senere endte i Dansk Folkeparti, som hr. Søren Krarup, der allerede ved udlændingelovens vedtagelse stod og råbte om uansvarligheden i den politik, en udlændingelov, som Socialdemokratiet var med til at gennemføre og stemme igennem her i Folketingssalen.
Jeg synes bare, det er vigtigt at have historien på plads og være med på, hvad det egentlig er for en politik, der bliver ført.
For når hr. Frederik Vad står og siger, som han i hvert fald gjorde det i går, at halvdelen af Socialdemokratiets udlændingerealistiske udspil er indført, så er det jo alle de små kommaer, som man har indført, mens alle de store ting, alle de store bullet points i det udlændingepolitiske udspil, man lancerede op til forrige valgkamp, jo ikke er indført.
Så kan det godt være, at man i Socialdemokratiet har rykket nogle små kommaer her og der, men når man går ud i en valgkamp med så markante ønsker til stramninger, som man gjorde under den forrige valgkamp, og man så efterfølgende herinde på Christiansborg fører en helt anden politik, så er det jo mildest talt utroværdigt.